Ich, Hartman Meiger, burger ze Brugg, tuͦn kunt und vˀgich ofenlich menlichem mit disem brief fùr mich und min erben,
die ich oͧch kreftenklich harzuͦ binde mit kraft dis briefes, als ich vormals gesunt lips, sinnen und muͦtes mit
guͦtˀ vorbetrachtung den erwirdigen, geistlichen minen gnedigen frowen, der epptissin und dem convent gemeinlich
des clostˀs Kùngsvelt, Sant Claren ordens, in Constantzˀ bistum gelegen, vˀheisen, vˀsprochen und gelopt habe, si us ze
richtende mit sechszechen stuk kernen geltz jerlichs zinses von Margreten, miner elichen tochter, wegen, die ich
da selbs ze Kùngsvelt ingetan und da mit vˀsorget hab, uf guͦten guͤotern, dz si und ir nachkomen dar an habent
werent nun und hienach ewenklich. da hab ich fur mich und min erbn̄ den selbn̄ minen frowen gebn̄ und giben mit kraft
diss briefes diss nachgeschribni fierzenthalb stuke uf und ab den guͦtern, die manlechen sint von der durlùchten fùrsten,
miner gnedigˀ herˀschaft von Oͤsteˀrich, den herzogen, da sol ich, obgn̄tˀ Hartman Meiger, schaffen und tuͦn an der jetzgn̄ten
minˀ herˀschaft, dz si ir gunst und willen dar zuͦ gebent und tuoͤgent, dz die obgñt min frowen daran habent und versorget
sigent, als bald, so einˀ der obgenāte₎ minˀ herˀen ze land harkunt ungefarlich. mag aber dz nit sin, so sol ich die obgeschribn̄
min frowen vˀsorgen umb die selben fierzenthalbe stuk uff andri mini eigni guͤoter, dz si wol daran habent sigent. und
sint dz die stuke: des ersten ze Biren im twinge buwet Clewi Zimberman ein guͦt, da von git er jerlich drige mùt roggen
und einen mùt kernen und sechsthalb mùt haber und ein schwin, ein vasnacht huͦn und zwoͤi herbsthuoͤnr und drisig eigˀ.
it̄ Hans Holengasser von Biren buwet da selbs ze Birˀ ein guͦt, da von git er jerlichs nùn fiertel roggen und einen mùt kernen,
zwen mùt haber und ein halb schwin, oder aber drizechen schilling pfeningen da fùr dz halb schwin, ein herbsthuͦn und ein
vasnacht huͦn und funfzechen eiger. it̄ Heini Staͤli von Husen git oͧch jerlich von einem guͦt fierdhalbn̄ mùt kernen. ich,
obgn̄tˀ Hartman Meigˀ, hab mich und min erbn̄ oͧch sunderlich erzigen und erzichen mit kraft dis briefs der obgn̄tˀ guͤotˀ mit
allen iren recht₎, nùtzen und zinsen, und kemen sy oͧch also ze handn̄ der obgeschribnen minen frowen und ir nachkomen
mit den voˀgn̄t₎ gedingden, und behabn̄ mir noch minen erbn̄ dar zuͦ enkein teil, recht, fordˀ noch ansprach nit mer, und
setzen och fùr mich und min erbn die obgn̄t₎ min frowen und ir nachkomen der obgn̄t₎ guͤotˀ mit dˀ egn̄t₎ gedingde innùtzlich und ruͤwklich ingewerde, fùr dis hin ze habende, ze nutzende, ze niessende, ze bessitzende, ze besetzende und ze
entsetzende frilich, fridlich und ruͤwenklich mit den egen̄t₎ gedingden als andˀ ir eigen guͤteˀ ungefarlich aͧn alle
sumūg und wideˀrede, und lobn̄ och fùr mich und min erbn̄, den obgn̄t₎ minen frowen und ir nachkomen der obgeschribnˀ
zinsen uff und ab den guͤoter mit den egn̄t₎ geding₎ nach des lands recht guͦt wˀschaft ze tuͦnde, wa, wen̄e und wie dik
sy des notdurftig wurdent und mich und min erbn̄ darumb an ruͤftint in uͤns₎m eignen kosten angeferde, und lobn̄ och
fùr mich und min erbn̄ hie wider niemˀ ze tuͦnde noch schaffen getan, heimlich noch offenlich, geistlich noch weltlich, in deheini wise angeferde, und erziche mich und min erbn̄ harzuͦ aller hilfe, schirmen und friheiten, geistlich und weltlich,
herˀen, stetten und der lender und ales des, damit oder mit dero hilf ich, min erbn̄ oder ùns₎ helfer hie wider ùtt
getuͦn koͤnden odˀ moͤchtent nun oder hienach ewenklich, und sunder des rechten, das ein gemein vˀzichn̄ widerspricht,
und allen andˀn geferdn̄, akusten, fùnden, artikeln und uszuͤhung₎, so hie wider deheinest beschechn̄ moͤcht indeheinen
weg angeferde. ich, obgn̄tˀ Hartman, belip noch minen froͧwen schuldig zuͦ den obgn̄t₎ fierzechenthalbn̄ stuke drithalb
stuk, da sol ich si oͧch usrichten uff mini eigni guͤtˀ, oder aber mit pfenīg₎ da fùr ze gebende, dz si oͧch also harumb
vˀsorget sigent und ein benuͤogen darumb vō mir habint angeferde. und des alles ze einem waren urkùnd hab ich, obgn̄tˀ
Hartman Meigˀ, mir und minen erbn̄ ze vˀgicht min eigen ingesigel ofenlich gehenkt an disen brief, der geben ist am
nechst₎ fritag voˀ pfingsten, do man zalt von xp̄i gebùrt tusent fierhundert und drù jar.